কেবলমাত্র একটা টুইট। আর তার সূত্র ধরেই ভারতের ওয়ানডে অধিনায়ক মহেন্দ্র সিংহ ধোনির সঙ্গে দেখা করলেন তাঁর বিরাট এক ফ্যান। একটা টুইট পড়ে কীভাবে ধোনির সঙ্গে সাক্ষাৎ করলেন তিনি? সেই ঘটনা রীতিমতো চমকপ্রদ। এই না হলে ধোনির ভক্ত। 
ভারতীয় ক্রিকেট কন্ট্রোল বোর্ডের তরফে একটা টুইট করা হয়েছিল। সেখানে ধোনির ছবি দিয়ে টুইট করা হয়েছিল, ভারত ও নিউজিল্যান্ডের প্রথম ওয়ানডে সিরিজ খেলার জন্য ধর্মশালায় হাজির মহেন্দ্র সিংহ ধোনি। এটাই সূত্র। আর এই টুইট ধরেই ধোনির ভক্ত শুভম ডোগরা পৌঁছে গেলেন মাহির কাছে। বোর্ডের টুইট পড়েই শুভম ধর্মশালা যাওয়ার উদ্যোগ করেন। ধোনির এই ভক্ত আবার দারুণ ছবি আঁকতে পারেন। ধোনির স্কেচ করা একাধিক ছবি ভারতের ওয়ানডে দলের অধিনায়কের হাতে তুলে ধরাই আসল উদ্দেশ্য। আর সেই কাজ করার জন্যই পাঠানকোট থেকে হাতে মাত্র আড়াই হাজার টাকা হাতে বাসে উঠে পড়েন শুভম। ছ’ ঘণ্টা যাত্রার পরে শুভম পৌঁছন ধর্মশালায়। 

বোর্ডের সেই টুইট। এই টুইট দেখার পরেই ধোনির ভক্ত অভিযান শুরু করেন।
সেখানে ভারতীয় দল পৌঁছনোর পরেই সকাল সকাল স্টেডিয়ামে পৌঁছে যান শুভম। দুপুর দুটোয় পৌঁছনোর কথা ছিল ভারতীয় দলের। আর শুভমও ভেবেছিলেন স্টেডিয়ামের ভিতরে ঢুকে ভারত অধিনায়কের হাতে তুলে দেবেন নিজের হাতে আঁকা ছবি। কিন্তু যাবেন কীভাবে স্টেডিয়ামের ভিতরে। তাঁর সামনে তো দাঁড়িয়ে নরকের দ্বাররক্ষী। নিরাপত্তারক্ষীরা খুবই সতর্ক। প্রতিটি সিরিজের আগে যা হয় আর কী! ভারত ও নিউজিল্যান্ডের হাইভোল্টেজ সিরিজ। ক্রিকেটারদের কিছু হয়ে গেলে তো ভয়ঙ্কর কাণ্ড ঘটে যাবে। তাই বৈধ কার্ড ছাড়া কিছুতেই ভিতরে যেতে দেওয়া হবে না কাউকে। শুভম মনে মনে শঙ্কিত। তিনি জানেন কোনও ভাবেই মাঠের ভিতরে ধোনির কাছে পৌঁছতে পারবেন না তিনি। কিন্তু তিনি যে ধোনির ভক্ত।

শুভমের স্কেচ করা ছবি।
ধোনি ছেড়ে দেওয়ার বান্দা নন। ভক্ত শুভমও সেই রকমই মানসিকতার। তিনি নাছোড় মনোভাবের পরিচয় দিয়েছেন। বিকেল সাড়ে চারটে নাগাদ বহু কাঠখড় পোড়ানোর পরে শুভমের হাতে এস পৌঁছয় স্টেডিয়ামে ঢোকার বৈধ কার্ড। আর সেই কার্ড হাতে পেয়েই দৌড়তে শুরু করে দেন শুভম। সামনে তখন ধোনি। শুভমের সামনে তখন ভগবান। এই সুযোগ আর ছাড়েননি শুভম। দ্রুত পায়ে এগিয়ে গেলেন সেই ভক্ত। ধোনির সামনে গিয়ে তিনি বলে ওঠেন, ‘আমি আপনার সবচেয়ে বড় ভক্ত।’ 

ধোনির সঙ্গে সেলফি তোলেন শুভম।
ধোনি: আচ্ছা? ধন্যবাদ। 
শুভম:তিন বছর ধরে আমি আপনার সঙ্গে দেখা করার চেষ্টা করে যাচ্ছি। আজ এখানে এসে পৌঁছলাম। 
ধোনি: চলো আচ্ছা হ্যায়। আজ তোমার সঙ্গে দেখা হয়ে গেল। 
শুভম: স্যার, আমি যে কত আনন্দিত, তা বলে বোঝাতে পারব না। কথাবার্তার শেষে ধোনির পায়ে হাত দিয়ে প্রণাম করেন শুভম।